Offerspill Sjakklubb

Offerspill Sjakklubb er en norsk sjakklubb som ble stiftet av Magnus Carlsen i 2019. Carlsen betalte kontingenten for 1000 medlemskap, og klubben er per 1. oktober 2019 den største sjakklubben i Norge målt etter antall medlemmer.

Bakgrunn
Før klubben ble stiftet i 2019 hadde Norges Sjakkforbund (NSF) fremforhandlet et utkast til en avtale med Kindred, eiere av spillmerkevarer som Unibet. Avtalen ville gi sjakkforbundet inntekter på 50 millioner kroner over en periode på fem år mot at sjakkforbundet skulle arbeide politisk for å avskaffe Norsk Tippings enerett på å tilby pengespill i Norge. Avtalen ble lagt frem for sjakkongressen i Larvik 7. juli 2019. På sjakkongressen kan alle norske sjakklubber under NSF sende én delegat for hver påbegynte 25 medlemmer.

Avtalen var sterkt omstridt. Magnus Carlsen støttet opp om avtalen, og mente det ville være "et svik mot denne og neste generasjonen av unge" om avtalen ble nedstemt.

To uker før kongressen opprettet Carlsen Offerspill sjakklubb og annonserte at han ville betale for 1000 medlemskap til de som meldte seg på. En klubb med 1000 medlemmer ville i utgangspunktet hatt rett på 40 delegater i kongressen, langt mer enn noen annen sjakklubb. Etter at de første 1000 gratismedlemskapene hadde blitt utdelt var det fortsatt åpent for betalende medlemskap. Andre norske elitespillere som også støttet avtalen, blant annet Aryan Tari og Johan-Sebastian Christiansen meldte seg inn i klubben. Etter at medlemslistene hadde fått fjernet falske innmeldinger ga medlemsoversikten Offerspill SK rett på 41 delegater i den kommende kongressen.

Opprettelsen av klubben ble kritisert for å være et udemokratisk forsøk på å kuppe sjakkongressen, og spørsmål ble stilt angående lovligheten av dette. Sjakkforbundet hyret inn en juridisk bentekning fra Advokatfirmaet Thommessen som støttet lovligheten av delegatene. Jusprofessor Geir Woxholth var sterkt kritisk til denne og etter engasjement fra Mosjøen sjakklubb uttalte han at Offerspills delegater ikke hadde stemmerett da det ville være i strid med grunnleggende rettskilder i foreningsrett.

Etter en uttalelse fra NSFs reglementsutvalg gikk Offerspill med på å begrense seg til 6 delegater, tilsvarende det de ville fått om bare betalende medlemmer ble tatt i betraktning. Avtalen med Kindred ble til slutt nedstemt på kongressen med 44 stemmer for og 132 stemmer i mot.

Aktivitet
Offerspill SK har medlemmer rundt om i hele landet, men hører under Oslo & omegn Sjakkrets. Mye av klubbens aktivitet foregår på nettet gjennom nettstedene Twitch og Lichess. Klubben har også fysiske lokaler i Pilestredet 10 i Oslo.

Klubben deltar med seks lag i seriesjakkens Østlandsserie. I sesongen 2019-20 spiller førstelaget i Østlandsseriens 1. divisjon, mens de andre lagene er i Østlendsseriens 4. divisjon. I tillegg stilte Offerspill med ett lag i Vestlandsseriens 2. divisjon avdeling sør.

Referanser

Eksterne lenker
Offerspill sjakklubb Offisiell hjemmeside

Norske sjakklubber
Organisasjoner etablert i 2019